ŽENSKA KOŠARKA

Prof. dr Vladimir Koprivica

**Čekajući žensko EP u košarci iduće godine**

Borba žena za ravnopravnost s muškarcima traje vekovima, milenijumima. Paralelno sa borbom za ekonomsku, političku, kulturnu i svaku drugu ravnopravnost, tekla je, a i sada traje, borba za pravo na vežbanje i takmičenje, pravo na bavljenje sportom. Savremenom čoveku, posebno u Evropi, razumljivo je da su problemi ženskog sporta postojali u dalekoj prošlosti, ali često nije svestan činjenice da je ne tako davno (npr. pre 100 godina) sve bilo drugačije u odnosu na žene koje se danas bave sportom.

U staroj Grčkoj, postojbini evropske civilizacije, formirani su modeli žene i muškarca, koji su stvarani kroz kalokagatiju-ideal vaspitanja koji se ogleda u jedinstvu duha i tela. Posmatranjem antičkih skulptura lako je uočiti šta je bio ideal lepote i koliko je on polno različit. U to vreme žene su imale svoje takmičenje u čast boginje Here, tzv. Hereje, ali nisu mogle da učestvuju na Olimpijskim igrama (OI). Nisu smele ni da gledaju takmičenja na tim igrama, jer im je za takav prekršaj pretila smrtna kazna!

Na razvoj sporta u svetu dominantno su uticale Olimpijske igre, pa nije čudno što su zemlje Balkana, zajedno sa Mađarskom, pod uticajem igara u „komšiluku“, postale pravi sportski centar sveta. Ove zemlje, po površini i stanovništvu veličine jedne Nemačke ili Velike Britanije, zajedno su osvojile više medalja nego druge, znatno veće i stanovništvom neuporedivo brojnije zemlje. Više medalja na OI osvojile su samo SAD, što je lako razumeti i objasniti.

Olimpijske igre je zabranio rimski car Teodosije, jer je smatrao da slavljene olimpijskih pobednika vređa bogove. Kako bi to tek uvredljivo bilo da su to tada činile žene! Zabrana je trajala 1.500 godina, pa je vežbanje bilo usmereno na vojničke veštine. Donekle se duh olimpizma, duh sporta, negovao kroz narodna nadmetanja. Bilo je mnogo različitih pokušaja u XIX veku da se OI obnove, a to je na kraju uspeo P.D. Kuberten. Srbija se može ponositi činjenicom da su se dvadesetak godina pre prvih obnovljenih OI, najveće i najznačajnije igre tog vremena održavale na Paliću i da je čitava Evropa organizaciju svojih igara usklađivala prema njima.

Sport je novi zamah dobio sa pojavom i jačanjem kapitalizma i sa industrijalizacijom. Mašine su zamenile fizički rad, pa se pojavilo u narodu nešto što je dugo bilo dostupno samo vladajućem sloju društva - slobodno vreme. Budući da je sport aktivnost u slobodnom vremenu, više ljudi je moglo njime da se bavi, pa je počeo naglo da se razvija. Naročito značajan razvoj sport doživljava kada su po ugledu na antičku Grčku obnovljene OI. Međutim, grčki model OI važio je i za žene, pa one nisu imale pravo da učestvuju na obnovljenim OI koje su održane 1896. godine u Atini.

Na sledećim OI u Parizu 1900. godine, žene su prvi put u istoriji učestvovale (svega njih 19). Bila je srećna okolnost da o tome nije odlučivao MOK (sigurno bi bio protiv), već organizacioni komitet igrara. Francuzi, liberalniji od drugih po pitanju prava žena, dozvolili su ženama da se takmiče u tenisu i golfu, sportovima društvene elite, kao i u mešovitoj posadi u jedriličarstvu. Konzervativni P.D. Kuberten, bezrezervno uveren u ispravnost grčkih ideala lepote i rodne podele, bio je najveći protivnik učešća žena na OI! Čak je posle igara u Parizu zahtevao da se ženama opet zabrani učestvovanje. Vetar u leđa mu je davala i medicina tog vremena koja je tvrdila da fizičko vežbanje, veliki napori i sportska takmičenja, negativno deluju na organizam žene. Posebno je na udaru bilo bavljenje atletikom. Iste ili veoma slične stavove imali su brojni članovi MOK-a, pa se narednih četvrt veka ženski sport sporo razvijao.

Položaj žena u društvu, pa i u sportu, menjao se nabolje posle svetskih ratova, što je samo kao prvi utisak kontradiktorno. Žene su zajedno sa muškarcima podnele velike napore i žrtve u Prvom svetskom ratu. Feminizam kao društveni pokret koji je nastao u XVIII veku, a raširio se sredinom XIX veka, posle svetskog rata počeo je da u sportu daje plodove. U Monte Karlu je 1921. godine osnovana Međunarodna ženska sportska federacija koja je bila aktivna do 1938. godine kada je fašistička Nemačka praktično okupirala Austriju gde su trebale da se održe pete Ženske OI. Pre toga su te igre organizovane u Parizu (1922), Geteborgu (1926), Pragu (1930) i Londonu (1934). Osim toga, organizovane su i Ženske svetske igre u Monte Karlu 1921, 1922 i 1923. godine. Posle ovih značajnih promena, popustio je i MOK. Prekretnica je bila na Olimpijskom kongresu 1925. godine u Pragu, ali je prvo značajno i masovnije učešće žena na OI bilo u Berlinu 1936. godine kada je učestvovalo 328 sportiskinja (8,1% od broja učesnika).

Posle Drugog svetskog rata, proklamovana ravnopravnost polova počela je da se realizuje i u sportu, posebno u novonastalim socijalističkim zemljama i SSSR-u. Ove zemlje su počele da osvajaju veliki broj medalja u ženskom sportu. Bila je to pretnja sportskoj dominaciji Zapada i podsticaj da više pažnje posvete ženama. Reakcija na dominaciju ženskog sporta socijalističkih zemalja kasnila je zato što je u SAD tek 1972. godine donet zakon o ukidanju diskriminacije žena. U školskom sportu učešće žena se šest puta povećalo, a sve bolji položaj crnaca i crnkinja doprineo je da sport SAD dobije novi kvalitet. Veliki uticaj SAD na MOK i OI doveo je do naglog povećanja broja žena na igrama u Minhenu 1972. godine. Osim borbe protiv polne i rasne diskriminacije za sport su značajna i druga svetska dešavanja: Afrika je bivala sve manje kolonijalno zavisna, počeo je ekonomski uspon zemalja Azije, Australija je postajala sve značajniji sportski subjekt, Južna Amerika je počela da se sportski budi, Istočna Nemačka je postala dominantna sportska sila u ženskom sportu... Sport je postao svetski pokret koji može da okupi sve zemlje sveta, što ne uspeva ni Organizaciji Ujedinjenih Nacija.

Dugo je osporavano pravo ženama da se bave sportskim igrama, jer se smatralo da one uništavaju njihovu ženstvenost zbog oštrih duela, da se u njima žene povređuju i da sve to negativno utiče na njihovu osnovnu funkciju - rađanje. Ipak, žene nisu tako mislile, pa su dvadesetih godina u Francuskoj, koja je u to vreme bila centar ženskog sporta, žene igrale fudbal, baretu (igra slična ragbiju) i košarku! Ali u program OI tek je 1964. godine uključena odbojka kao nekontaktna igra, a čak 12 godina kasnije košarka i rukomet. Na to je uticala aktivacija feminističkog pokreta na Zapadu 60-tih godina i već pomenuti nagli razvoj ženskog sporta u socijalističkim zemljama.

U Jugoslaviji, a potom i u Srbiji posle Drugog svetskog rata, ženska košarka je imala, uz povremene varijacije, sposobne ljude, dobru organizaciju, dobar položaj u sportskim organizacijama i rezultate. Mnogi ženski košarkaški klubovi su stekli evropski renome (npr. C. Zvezda i Jedinstvo iz Tuzle), mnoge igračice su postale poznate širom sveta, a naši treneri su uspešno radili u brojnim ženskim klubovima u inostranstvu. Duga je lista uspešnih i uspeha, ali za Srbiju poseban značaj imaju dve medalje: zlatna na Prvenstvu Evrope 2015. godine i bronzana medalja na OI u Riu 2016. godine.

Ravnopravnost žena u sportu se ne procenjuje samo po broju košarkašica i ženskih košarkaških klubova, već i po učešću žena u organima upravljanja, administraciji, sudijskoj organizaciji, trenerskoj organizaciji, po broju ženskih trenera i žena u funkciji selektora repreprezentacije. Uz sve probleme koji prate našu žensku košarku, može se reći da je uloga žena u našoj košarci veća nego u ranijem periodu. Do najvećih uspeha smo došli baš u vreme kada je selektor naše reprezentacije Marina Maljković, kada ženskom košarkom rukovodi Ana Joković, potpredsednica KSS, kada se povećao broj žena sudija, sportskih radnica, broj žena u administraciji i košarkaškoj organizaciji. Naravno, ovaj uspon se ne može posmatrati izolovano od prethodnog veoma uspešnog rada u ženskoj košarci, ali se može uzeti kao primer kako se zajedničkim naporom može doći do velikih ciljeva.

Izuzetno je važna činjenica da razvoj ženske košarke pozitivno utiče i na razvoj muške košarke! Po mnogim istraživanjima majka je osnovni generator bavljenja deteta sportom. Majka je ta koja u najvećem broju slučajeva odlučuje da li će se dete uopšte baviti sportom. Ako se i ona svojevremeno bavila sportom i takmičila, rado će dete usmeriti ka sportu i to najčešće ka onom kojim se ona bavila. Ako je to košarka, velika je verovatnoća da će se i dete baviti košarkom. Doda li se tome jaka genetska veza majka-sin, jasno je da se ženska košarka nikako ne sme potceniti i zapostaviti.

Predstoji nam Evropsko prvenstvo za košarkašice sledeće godine u Beogradu. Biće to prilika da se osvoji nova medalja, ali i da se populariše ženska košarka i podstakne njen razvoj. Uspešan napor da se dobije organizacija EP pokazuje da je KSS na pravom putu koji će, nadamo se, unaprediti ženski sport, žensku košarku.

UKTS

Naše udruženje može se pohvaliti brojnim damama koje su se prihvatile trenerskog posla, od Marine Maljković, pa niz onih koje, daleko od medijske pažnje vredno rade uglavnom u “malim” sredinama i bruse košarkaške talente. Iz godine u godinu ženskih trenera je sve više. To je naročito uočljivo i sve više na tradiconalno Minibasket festival “Rajko Žižić”. Međutim, od osnivanja UKTS, do danas, nije zabeleženo da je i jedna dama – ženski trener, birana u Skupštinu ili Upravni odbor. Kako izuzeci potvrđuju činjenice, dr Anđelka Jančić je bila, u jednom mandate, član Izdavačkog saveta ovog magazine. Treba li potsetiti, da na sledećim izborima za organe UKTS moramo imati u vidu žene trenere. Nararavno, za svoje mesto u organima našeg udruženja moraju koleginice treneri, same učiniti nešto. Podsetimo, na prošlogodišnjoj BCB, Marina Maljković je bila prvi predavač – dama. I to vrlo kompetenta i dostojna ugleda BCB. Tada smo se “kleli” da Marina Maljković neće biti samo častan izuzetak i da će to postati praksa.